**Simfonia tăcerii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Priveam în întuneric și-i ascultam tăcerea

În care, printre note cu aripi de pustiu,

Se rătăcise una cu iz de cafeniu

Ca negurii tăcute să-i laude puterea.

Întreaga simfonie, cu pacea ei deplină,

Părea înlăcrimată în portu-i liniștit,

Dar nota-ceea falsă crea un zumzăit

De aripă-n tenebre, de fals, minciună, tină.

Un râs crispat, malefic, ruptură-n portativ,

O zbatere de note cernute spre abis,

O-nchipuire neagră în calea unui vis,

O simfonie-ntreagă distrusă-n mod parșiv.

Și-nchipuirea ceea cu ochi de-adânc ecou,

Mi-a apărut aievea, din cețuri, într-un dans

Cu mlădieri de suflet și-n adevăr balans,

C-un început adagio și în final rondou.